हासे दियां कईं किस्मां न ते व्यंग गी निबाहने दियां बी कई शैलियां न। पर खरा हासा उयै जेदे पिच्छें इसदा करण होयै—चं’गा व्यंग ओ जड़ा शिष्ट लोकें च कमजोरियें दा आहसास जंगा। डोगरी च अजें गद्य दा ए रूप इन्ना डाइवर्सीफाई नईं होआ। इस भाशा च हास्य-व्यंग दी बेल नमीं-नमीं पौगरी ऐ। आं, कवता रुप च हास्य व्यंग दी बड़ियां सोहल रचनां मजूद ना। पर गद्य च लक्ष्मी नारायण होंदे ‘कंडेयारी दे फुल्ल’ परैंत डोगरी च हास्य लेखें दा ए दुआ संग्रह ऐ। पैहले बी किश हास्य लेख छपे दे न। जिन्दे नरेन्द्र खजूरिया दा ‘सुहामा सफर’ टकोदा ते महत्वपूर्ण लेख ऐ. इस्सै चाली डोगरी व्यंग दी शाहकार रचना बी नरेन्द्र खजूरिया दी पंज सिरलेखी क्हानी ऐ। कुसै भाशा च जेकर गंभीर साहित्य दा अनुपात तुप्पात होऐ तां इसदे हास्य-व्यंग साहित्य गी दूये पलड़े च धरियै ए नाप जोख करनी पौंदी ऐ। इस लेहाजे डोगरी च हासे सरबन्धी क्हानियें, लेखें आली डडी अजें उबड़ी चकोई दी ऐ। ए असंतुलन बरोबर करना पौग।